Uitspraak voorbehou in AfriForum se appèlsaak - Bloemfontein Courant
Home News Local Uitspraak voorbehou in AfriForum se appèlsaak
Uitspraak voorbehou in AfriForum se appèlsaak
Uitspraak is vandag (Woensdag) in die hoogste hof van appèl in Bloemfontein voorbehou in AfriForum se appèlsaak teen die Universiteit van Suid-Afrika (Unisa) se eentalige Engelse taalbeleid. Luidens ‘n verklaring, volg dit nadat die Noord-Gautengse hooggeregshof op 26 April 2018 uitspraak gelewer het ten gunste van die beleid wat bepaal dat Engels die primêre onderrigtaal aan dié instelling is.
Woordvoerder van AfriForum, Henk Maree, het verduidelik dat die appèlsaak noodsaaklik is omdat Unisa se omstandighede uniek is. “In die geval van die taalsaak van die Universiteit van die Vrystaat (UV) het die Konstitusionele Hof verklaar dat Afrikaanse klasse segregasie veroorsaak. In Unisa se geval is daar nie van klasse sprake nie,” sê hy.
Die Konstitusionele Hof het in die geval van die Universiteit Stellenbosch (US) pas bevind dat koste-oorwegings ’n rol speel, maar Unisa het oor dekades die vermoë om modules in Afrikaans aan te bied, vervolmaak. Prof. Fernand de Varennes, die VN se spesiale rapporteur van minderheidsaangeleenthede, het ook pas bevestig die koste verbonde aan studente wat kursusse weens taalprobleme staak, oor die kort en lang termyn veel hoër is as die koste van veeltalige onderrig, lui die verklaring.
“Met die nuwe beleid gee Unisa ’n reusestap terug na eentaligheid tot nadeel van Afrikaanse studente, maar ook alle ander sprekers van inheemse Suid-Afrikaanse tale,” voeg Maree by.
Volgens Maree hoop AfriForum dat hierdie saak gunstig sal afloop sodat toegang tot tersiêre studie uitgebrei sal word eerder as om eerstetaal Engelssprekendes verder te bevoordeel en die meer as 90% ander Suid-Afrikaners soos tweedeklasstudente te behandel deur hulle te dwing om in ’n tweede taal te studeer en hulle van hul taalregte te ontsê.
Skoolbeheerliggame kan nou aanlyn leer
AfriForum-tak in Bultfontein verskerp veiligheid by…
"Drie" van die Vrystaat in SA Wêreldbeker-span
#HardloopvirHoop: Roux sluit wedloop af
Prof. Fernand de Varennes
Previous articleFirst helium mine in SA officially launched in FS
Next articlePinkster Black Friday-afslag
32-year-old nabbed for drugs in FS